
Dôvodová správa

A. Všeobecná časť

Návrh zákona, ktorým sa dopĺňa zákon č. 35/2019 Z. z. o finančnej správe a o zmene a doplnení niektorých zákonov v znení neskorších predpisov a ktorým sa dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, predkladá na rokovanie Národnej rady Slovenskej republiky poslanec Národnej rady Slovenskej republiky Daniel KARAS.

Z právneho hľadiska súčasný stav neumožňuje finančnému riaditeľstvu uzatvárať so strednými odbornými školami a s vysokými školami zmluvy o poskytovaní praktického vyučovania, ani dohody o vykonávaní absolventskej praxe; zákon o finančnej správe vykonávanie odbornej praxe, stáže ani iných foriem praktického vyučovania na orgánoch finančnej správy neupravuje. Prekážkou je aj skutočnosť, že osoba vykonávajúca prax sa pri jej výkone môže oboznámiť s daňovým tajomstvom, pričom platná právna úprava správy daní takéto oboznámenie medzi výnimky z porušenia daňového tajomstva nezaraďuje.

Dôvodom potreby novej právnej úpravy je dlhodobo vysoký priemerný vek príslušníkov finančnej správy a s tým spojená potreba generačnej obmeny a primeraného dopĺňania personálnych kapacít novými uchádzačmi. Výkon štátnej služby v colnej oblasti a v oblasti správy daní si vyžaduje osobitné odborné znalosti, ktoré nie sú bežne dostupné na trhu práce, a preto je vykonávanie študentskej praxe a absolventskej praxe účinným nástrojom na ich získanie a na následné uchádzanie sa o prijatie do štátnej služby.

Návrh zákona nezakladá žiadne vplyvy na štátny rozpočet, rozpočet verejnej správy a na podnikateľské prostredie, nevyvoláva sociálne vplyvy, ani vplyvy na životné prostredie a ani na informatizáciu spoločnosti, či rodinu a manželstvo.

Návrh zákona je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami a inými medzinárodnými dokumentmi, ktorými je Slovenská republika viazaná.

Navrhuje sa, aby zákon nadobudol účinnosť 1. januára 2027.

B. Osobitná časť

K čl. I.
Navrhované ustanovenie upravuje podmienky vykonávania študentskej a absolventskej praxe na orgánoch finančnej správy. Cieľom navrhovanej úpravy je vytvoriť právny základ, ktorý umožní finančnej správe systematicky spolupracovať so strednými odbornými školami a vysokými školami pri realizácii praktického vyučovania, ako aj uzatvárať dohody o vykonávaní absolventskej praxe. Zavedením predmetnej úpravy sa vytvára nástroj na podporu generačnej obmeny vo finančnej správe, najmä vzhľadom na dlhodobo vysoký priemerný vek príslušníkov finančnej správe a potrebu zabezpečiť primerané dopĺňanie personálnych kapacít novými uchádzačmi.

Ustanovenie vymedzuje okruh osôb oprávnených vykonávať študentskú alebo absolventskú prax a podmienky jej výkonu. Zároveň sa upravuje povinnosť mlčanlivosti osôb vykonávajúcich prax, keďže sa pri výkone praxe môžu oboznámiť so skutočnosťami týkajúcimi sa výkonu pôsobnosti orgánov finančnej správy, ktoré si vyžadujú ochranu pred sprístupnením nepovolaným osobám. 

K čl. II.
Navrhovaná právna úprava nadväzuje na právnu úpravu uvedenú v čl. I.

K čl. III.
Navrhuje sa účinnosť zákona.

